I. Introduzzjoni

It-traffikar tal-bnedmin għadu forma ta’ kriminalità serja u organizzata profitabbli ħafna, ipprojbita b’mod espliċitu fil-Karta tad-Drittijiet Fundamentali tal-Unjoni Ewropea. Wara kull vittma hemm esperjenzi u tbatija devastanti li jridu jiġu rikonoxxuti u indirizzati b’mod xieraq, u aktar importanti minn hekk, evitati. Minħabba l-ħsara kkawżata lill-vittmi, jenħtieġ li l-prevenzjoni tkun wieħed mill-pedamenti tal-azzjoni tal-UE kontra t-traffikar. Din il-Komunikazzjoni tistabbilixxi l-azzjonijiet ewlenin li jenħtieġ li jkunu intensifikati mill-Kummissjoni u mill-Istati Membri, inkluż il-kooperazzjoni ma’ aġenziji tal-UE, mas-soċjetà ċivili, ma’ pajjiżi li mhumiex fl-UE u mal-organizzazzjonijiet u l-korpi rilevanti l-oħrajn kollha.

Huwa ċar li hemm ferm aktar vittmi minn dawk koperti miċ-ċifri uffiċjali. Ir-reat għandu dimensjoni tal-ġeneru ovvja. It-traffikar għal sfruttament sesswali, li jinvolvi l-aktar lin-nisa u l-bniet bħala vittmi, huwa rrappurtat konsistentement bħala l-forma prevalenti.

Xprunat minn qligħ konsiderevoli u interazzjoni ferm kumplessa tal-provvista u tad-domanda, it-traffikar jinvolvi katina kumplessa ta’ atturi li huma involuti konxjament jew le. Il-ħoloq f’din il-katina jridu jitkissru sabiex ir-reat jiġi eradikat. L-awturi u dawk li jabbużaw jisfruttaw il-vulnerabbiltajiet tan-nies, aggravati minn fatturi bħalma huma l-faqar, id-diskriminazzjoni, l-inugwaljanza bejn is-sessi, il-vjolenza tal-irġiel fuq in-nisa, in-nuqqas ta’ aċċess għall-edukazzjoni, il-kunflitti, il-gwerer, it-tibdil fil-klima, id-degradazzjoni ambjentali u d-diżastri naturali, għal skopijiet ta’ sfruttament sesswali jew għax-xogħol, biex jittallbu, għal attivitajiet kriminali u aktar.

Billi l-modus operandi tat-traffikanti qed jevolvi l-ħin kollu, l-UE teħtieġ li tindirizza r-rabtiet bejn it-traffikar tal-bnedmin u reati oħrajn, inkluż il-faċilitazzjoni ta’ dħul klandestin ta’ persuni, it-terroriżmu, il-korruzzjoni, it-traffikar tad-drogi, iċ-ċiberkriminalità u l-isfruttament sesswali onlajn, il-produzzjoni ta’ materjal li jinvolvi l-abbuż sesswali tat-tfal, il-kriminalità finanzjarja, il-frodi tad-dokumenti, il-frodi tal-karti tal-kreditu, u l-frodi tal-benefiċċji.

Kif inhu ssottolinjat fl-Aġenda Ewropea dwar il-Migrazzjoni, l-Aġenda Ewropea dwar is-Sigurtà u strumenti ta’ politika tal-UE oħra, l-UE tibqa’ impenjata li tipprevjeni u tiġġieled it-traffikar tal-bnedmin u tħares id-drittijiet tal-vittmi, filwaqt li tqis b’mod partikolari l-vulnerabbiltajiet tan-nisa u t-tfal traffikati. Barra minn hekk, it-traffikar tal-bnedmin huwa qasam ta’ prijorità fost it-theddid ta’ kriminalità fiċ-Ċiklu tal-Politika tal-UE dwar il-Kriminalità Internazzjonali Organizzata u Serja 2018-2021. Barra minn hekk, l-impenn politiku biex tissaħħaħ l-azzjoni tal-UE kontra t-traffikar tal-bnedmin, fl-UE u madwar id-dinja, huwa appoġġat mill-Istrateġija Globali dwar il-Politika Estera u ta’ Sigurtà tal-Unjoni Ewropea (Global Strategy on the European Union’s Foreign and Security Policy, EUGS) u mill-istrateġiji u l-pjanijiet ta’ azzjoni rilevanti tal-UE u r-riżoluzzjonijiet tal-Parlament Ewropew. Jeżisti wkoll appoġġ qawwi mis-soċjetà ċivili.

F’dawn l-aħħar ftit snin, l-Unjoni Ewropea stabbilixxiet qafas legali u ta’ politika komprensiv u konsistenti għall-ġlieda kontra t-traffikar tal-bnedmin. Dan ikopri l-oqsma politiċi kollha tal-UE relatati mat-traffikar tal-bnedmin inkluż il-finanzjament u r-riċerka. Id-Direttiva 2011/36/UE dwar il-prevenzjoni u l-ġlieda kontra t-traffikar tal-bnedmin u l-protezzjoni tal-vittmi tiegħu (“id-Direttiva”) tistabbilixxi l-qafas legali. Il-Kummissjoni qed tkompli timmonitorja l-implimentazzjoni tad-Direttiva mill-Istati Membri u tirrapporta dwar il-progress.

L-istrateġija tal-UE dwar l-Eradikazzjoni tat-traffikar tal-bnedmin (“l-Istrateġija”) kienet l-istrument ewlieni għall-iżvilupp, il-koordinazzjoni u l-implimentazzjoni tal-azzjoni tal-UE f’dan il-qasam. L-azzjonijiet li l-Istrateġija telenka taħt ħames prijoritajiet ewlenin rigward il-prevenzjoni, il-prosekuzzjoni, il-protezzjoni tal-vittmi, is-sħubiji, u t-titjib tal-għarfien ġew implimentati.

Globalment, madankollu, il-kuntest soċjopolitiku nbidel b’mod sinifikanti minn mindu ġew adottati l-Istrateġija u d-Direttiva. L-impatt ekonomiku u soċjali tal-kriżi finanzjarja globali, il-kriżi tal-migrazzjoni u t-theddid għas-sigurtà minn gruppi ta’ kriminalità organizzata jkomplu jiggravaw il-vulnerabilitajiet, u għalhekk jeħtieġu miżuri aktar b’saħħithom kemm fil-livell nazzjonali kif ukoll f’dak tal-UE. Dawn il-miżuri jridu jkomplu jsegwu approċċ ibbażat fuq id-drittijiet tal-bniedem, speċifiku għall-ġeneru u sensittiv għat-tfal, u l-bżonnijiet ta’ implimentazzjoni tagħhom jenħtieġ li jkunu kkoordinati fl-UE u esternament, kif ukoll fl-oqsma differenti ta’ politika.

Waqt li tibni fuq l-Istrateġija u l-isforzi li għaddejjin biex id-Direttiva tiġi implimentata b’mod sħiħ, din il-Komunikazzjoni tipproponi sett ta’ prijoritajiet immirati biex iżidu l-isforzi tal-UE għall-prevenzjoni tat-traffikar tal-bnedmin. Hija tiffoka fuq it-tfixkil tal-mudell kummerċjali li t-traffikar tal-bnedmin jiddependi fuqu, it-titjib tal-aċċess tal-vittmi għad-drittijiet, u l-iżgurar li miżuri interni u esterni tal-UE jipprovdu rispons koordinat u konsistenti.

II. Prijoritajiet imsaħħa għall-intensifikar tal-azzjoni tal-UE għall-prevenzjoni tat-traffikar tan-nies

Fuq il-bażi tal-implimentazzjoni li għaddejja tal-Istrateġija, ir-riżultati taż-żewġ rapporti skont l-Artikolu 23 tad-Direttiva u ħidma ta’ koordinazzjoni u skambji estensivi ma’ firxa ta’ partijiet ikkonċernati, u sabiex tissaħħaħ l-azzjoni tal-UE, ġew identifikati tliet prijoritajiet fil-mira:

·L-intensifikar tal-ġlieda kontra n-netwerks tal-kriminalità organizzata inkluż permezz tat-tfixkil tal-mudell kummerċjali u tal-katina tat-traffikar;

·Li jiġi pprovdut aċċess aħjar għad-drittijiet għall-vittmi tat-traffikar, u biex dawn id-drittijiet jiġu rrealizzati;

·Li jiġi intensifikat rispons koordinat u konsolidat, kemm fl-UE kif ukoll barra minnha.

A. Tfixkil tal-mudell tan-negozju u tal-katina tat-traffikar

Il-profitti minn swieq leċiti u illeċiti u d-domanda għall-oġġetti u s-servizzi pprovduti minn vittmi tat-traffikar tal-bnedmin għadhom għoljin kull fejn hija prevalenti kultura ta’ impunità kemm għall-awturi kif ukoll għall-utenti. L-analiżi fir-“Rapport tal-Utenti” tal-Kummissjoni, li tivvaluta l-impatt tal-leġiżlazzjoni nazzjonali rilevanti eżistenti, tiżvela pajsaġġ legali varjat fl-UE. Il-liġi nazzjonali tonqos milli tikkontribwixxi b’mod effettiv biex tiskoraġġixxi d-domanda għal servizzi li huma l-oġġetti tal-isfruttament tat-traffikar tal-bnedmin.

Azzjoni ewlenija